Jun 18,2018
విజయ్‌మాల్యాపై మరొక చార్జ్‌షీట్‌...!
న్యూఢిల్లీ : భారత బ్యాంకుల నుండి కోట్లలో రుణాలు పొంది వాటికి కుచ్చుటోపీ పెట్టి, విదేశాలకు పారిపోయిన లిక్కర్‌ బారన్‌ విజరు మాల్యాపై మరొక చార్జ్‌షీట్‌కు రంగం సిద్ధమైంది. మాల్యా, అతని కంపెనీలపై త్వరలోనే మరొక చార్జ్‌షీట్‌ను ఈడీ దాఖలు చేయనున్నట్టు సంబంధిత అధికారులు ఆదివారం పేర్కొన్నారు. పరారైన ఆర్థిక నేరస్తుల ఆర్డినెస్స్‌ కింద విజరు మాల్యా కలిగి ఉన్న సుమారు 9వేల కోట్ల రూపాయల ఆస్తులను జప్తు చేయడానికి కోర్టు అనుమతిని ఈడీ కోరనున్నట్టు అధికారులు తెలిపారు. ఐడీబీఐలో కింగ్‌ఫిషర్‌ ఎయిర్‌లైన్స్‌ సంస్థ పేరుతో సుమారు 900 కోట్ల రూపాయల రుణాలను తీసుకొని, తిరిగి చెల్లించకపోవడంతో గత సంవత్సరం మాల్యాపై మొదటి చార్జ్‌షీట్‌ను దాఖలు చేసిన సంగతి తెలిసిందే. ఇప్పటి వరకూ ఈ కేసులో 9,890 కోట్ల రూపాయల ఆస్తులను స్వాధీనం చేసుకుంది. 2005-10 మధ్య కాలంలో స్టేట్‌బ్యాంకు నుండి సుమారు 6,027 కోట్ల రూపాయల మేర రుణాలను పొంది, తిరిగి చెల్లించలేదు. ఆ బ్యాంకు ఇచ్చిన ఫిర్యాదుతో మాల్యాపై త్వరలో మరొక చార్జ్‌షీట్‌ నమోదుకానుంది. సీబీఐ ఇచ్చిన ఫిర్యాదుతో దర్యాప్తు చేపట్టిన ఈడీ.. మనీలాండరింగ్‌ నిరోధక చట్టం కింద ముంబయిలోని ప్రత్యేక కోర్టులో చార్జ్‌షీట్‌ను దాఖలు చేయనున్నట్టు సమాచారం.
మీ స్నేహితులకు రికమెండ్ చెయ్యండి